秋日
作者：溫庭筠
朝代：唐

paragraphs: 爽氣變昏旦，神臯徧原隰。
煙華久蕩搖，石澗仍清急。
柳闇山犬吠，蒲荒水禽立。
菊花明欲迷，棗葉光如濕。
天籟思林嶺，車塵倦都邑。
譸張夙所違，悔恡何由入。
芳草秋可藉，幽泉曉堪汲。
牧羊燒外鳴，林果雨中拾。
復此遂閑曠，翛然脫羇縶。
田收鳥雀喧，氣肅龍蛇蟄。
佳節足豐穰，良朋阻遊集。
沈機日寂寥，葆素常呼吸。
投迹倦攸往，放懷志所執。
良時有東菑，吾將事蓑笠。